khistorydata/jeongjo-sjw-relations huggingface dataset:
정조 4년 · 목
領議政金尙喆曰。今於新年後。旣行朝參。又行常參。臣等區區之祝。惟願聖體康健。宗國太平矣。 先大王五十年勞心。惟是革去朋比。咸囿平蕩。而今殿下至誠繼述。屛逐權奸。朝著淸明。使滿廷臣僚。皆歸於殿下陶甄之中。孰敢不欽仰聖德。會于有極哉。予曰。所恃者。專在於卿等之同心協力。以補予不逮也。予曰。大司憲何不入來乎。雖家在城外。似已入來。而尙無消息。催促。承旨金文淳曰。連爲申飭。而姑無牌去來矣。予曰。何時殿座。而如是遲滯。今日紀綱。可謂掃如。旣無情勢。雖呈疏。絕勿捧入。卽使入來。先入侍後謝恩事分付。
정조 4년 · 강
命河東府失火人等恤典。令本道優數題給。
정조 4년 · 목
因慶尙監司洪樂彬狀啓。有是命。
정조 4년 · 강
有政。吏曹參議金夏材進。
정조 4년 · 목
敎曰。諫院無進參之人。在外臺諫許遞。政官牌招開政。以在京無故人差出。○ 以沈命德爲司諫。趙鎭衡爲獻納。柳協基李亮載爲正言。權以綱爲修撰。
정조 4년 · 강
命堤川縣舊還。分付該道臣嚴査狀聞。
정조 4년 · 목
刑曹啓言。日前動駕時。洪忠道堤川民朴處權等。白活於衛外。所當依例捧供以啓。而取考其原情。則本縣兩年田大同。方此竝徵之際。七十餘年前文書不分明之還穀三千餘石。又徵於新舊還僅僅備納之餘云。雖未知本事之如何。而旣非四件。則肆然呼籲。極涉無嚴。其供勿施。自臣曹請考律勘處。敎以。雖非四件事。眞有是也。足係民隱。況今年無論最舊還舊還。竝命停退。則亦極怪訝。自卿曹分付該道臣。親執嚴査。劃卽狀聞。幾人等査後見屈。自有本道酌處之道。放送。
정조 4년 · 강
左議政李溵陳箚辭職。賜批。
정조 4년 · 목
箚略曰。臣躬逢盛際。受恩如此。苟其材具有可以裨補。精力足可以擔負。區區願忠之意。豈不欲顚倒趨謝。仰答殊過。而不幸一疾纏綿。便成癃痼。委身枕褥。跬步莫運。餘生無幾。形神幻脫。秪有撫躬傷歎而已。顧今國事無彌綸之策。朝象有泮渙之慮。首揆雖造朝。鼎席尙此未備。下無共貞之人。上貽獨運之勞。此豈臣引日虛縻。雍容進退之時乎。言出衷赤。冀幸俯燭。解臣相職。請改卜賢德。批以。重卜于卿。取于卿純慤也。以此承佐。以此宣揚。何有乎功之不濟。事之不遂。予以是勉。卿其念之哉。聞調疴尙未差可。殊極慮念。更冀益加善攝。俟少間。卽起視事。共濟時艱。命遣史官傳諭。仍令御醫看病。
정조 4년 · 강
咸鏡監司鄭光漢疏辭新除藩任。賜例批。
정조 4년 · 강
命諸道春操竝停止。
정조 4년 · 목
領議政金尙喆啓言。昨年兩西湖南及諸道秋操。旣已設行。而當此春耕方張之時。民弊不可不念。竝姑停止之意分付。從之。
정조 4년 · 강
命坡州曺允文殺獄。更令道臣覆奏。
정조 4년 · 목
刑曹判書蔡濟恭啓言。大抵一人致死。三人自當原犯。其勢畢竟至於倂命而已。則實非法意。而臣曹。執法之地也。以其矜惻之端。遽傳惟輕之典。有關後弊。故更令道臣。嚴訊覆奏。而若其獄情。則自上一番詢問大臣而處之。恐合於愼庶獄之義。故敢此仰達矣。予曰。大臣見畿伯狀啓乎。尙喆曰。臣未及見之。不知本事。予曰。大臣取覽狀啓後。待後日次對。
정조 4년 · 강
命各道窮民給糧借牛。
정조 4년 · 목
戶曹判書金華鎭啓言。歲首所下綸音。十行辭敎藹然。各道道臣。固當盡心奉行。而蓋勸農之道。必有實政然後。可責實效。惟彼窮民。豈不欲力耕。而只緣無糧無牛。耕播有愆期之歎。守令若能審察此弊。分給糧資。勸借農牛。實可有效。卽令道臣。申飭守令。使各致力於給糧借牛之政爲宜矣。請以此擧条。分付諸道。敎以。所陳誠好。從之。
정조 4년 · 강
御宣政殿。行文臣殿講。考官鄭弘淳蔡濟恭李鎭衡金夏材朴師訥兪恒柱蔡弘履。
정조 4년 · 목
講員以次進講訖。予曰。近來連日事故。久未設講。故絕無能講者。以此觀之。則工夫作輟。豈不有妨乎。弘淳曰。聖敎誠至當矣。非但講學一事。凡諸事爲。一或間斷。則難保終始矣。
정조 4년 · 강
王大妃殿進御人蔘五錢重理中丸一劑。命製入。
정조 4년 · 강
王大妃殿進御人蔘粟米飮。前方中減一錢。命自明日。間一日煎入。
정조 4년 · 강
命明朝太學食堂到記。收聚以來。
정조 4년 · 목
敎曰。明朝禮房承旨。馳詣太學。朝食堂。收聚以來。
정조 4년 · 강
命再明日晝講處所。以仁政殿爲之。
정조 4년 · 목
因經筵取稟。有是命。
정조 4년 · 목
敎曰。非不欲更致敦召。而卿之兄判府事。方在臺啓中。此時卿必難於進身。以是姑撤勉迫之音。用俟收殺之期矣。俄見具書之出。卿兄之名。不在是中。非偶遺。則似是傳其啓也。今以後。卿毫無引以爲義。久處城外之事。卿或遲徊。不卽造朝。則殊非初諭云然之意也。卿其卽日入城。仍爲肅命也。予方整衣延佇。以此意傳諭于徐領府事。與之偕入事。偕來承旨往宣。
정조 4년 · 강
承旨李在學。以領府事徐命善附奏啓。
정조 4년 · 목
書啓以爲。臣奉聖旨。傳諭于領府事徐命善所住處。則以爲。臣虛辱曠絕之恩。反犯逋慢之罪。惟譴何是俟。近密之臣。又宣敦召之音。諭之以臺啓之旣停。誨之以初諭之云然。鄭重恩言。愈往愈摯。無狀賤臣。何以得此。日前恩諭。不敢冒承者。只爲臺啓方張。私義難進而然也。臣何敢一味遲徊。不思所以變動也哉。臣謹當不暇他恤。趨入城裏。少伸感激之忱。而近侍相守。一時爲悶。先命召還。不勝顒祝云。大臣方欲入城。臣亦仍留隨入。
정조 4년 · 강
召見領府事徐命善于誠正閣。
정조 4년 · 목
命善曰。臣之家得罪於世。危機禍色。迫在呼吸。故闔門聚首蟄伏。屠戮是俟。賴聖上至仁至明之德。臣之兄弟叔侄。復見天日。臣雖卽地滅死。實無所恨矣。敎曰。莫非予之責也。命善涕泣曰。此皆臣家自作之罪。聖上雖欲全保。亦恐無可奈何矣。予曰。公私不安矣。予欲使一二臣。憂則共濟。樂則同享。今至於此。予還欲無言。而日前處分。實非扶抑於彼此也。卿雖易地。予何容忍耶。命善曰。聖敎誠至當矣。臣於此有仰達者。君於臣。猶父愛子也。子有飢寒。衣食而保育之可也。決不假之以權。權假於下。罪生於權。有罪則自底於法。到此地頭。君上雖欲曲全之。亦無奈何矣。權與位。爲人臣者。孰不知畏。權位所在。人皆從之。臣之所叨恩遇。於理爲必死之端。自今以後。惟願永謝朝籍。得終餘年矣。予曰。卿言過矣。已於別諭中言之矣。
정조 4년 · 강
諭奉朝賀洪國榮。
정조 4년 · 목
敎曰。予欲無言。予欲無言也。欲言則恐涉傷倫之義。欲不言則反致亂成之嫌。噫。予焉得無欲無之嘆乎。若卿若領府事。勳勩何如。樹立何如。而明義一書。又何爲而作也。書成未踰數歲。大義斁。大防幾壞。遭罹俱不在別人之家。蚤使予善處人兄弟叔侄之際。則平地風波。何從而生幾。始由予。固無關於朝廷。而以予欲見卿之心。能無戀結之思乎。此箇義理。向亦提及於領府事敦諭中。卿豈容自待以自外。不思所以時承咫尺之道乎。兹循殊禮之意。布予心曲至此。卿其諒之諒之。仍命遣史官傳諭。
정조 4년 · 강
假注書李彥祜。以奉朝賀洪國榮附奏啓。
정조 4년 · 목
書啓以爲。臣奉聖旨。傳諭于奉朝賀洪國榮所住處。則以爲。臣於屛息荒郊。情私罔極之中。史官臨宣以十行恩綸。臣雙奉九頓。血淚而已。至於予欲見卿之心。能無戀結之思乎。臣雖木石。使殿下有此敎於臣者。莫非臣罪。雖百死千死。何以免負恩之歸也。臣之一身。非臣之有也。臣父生之。臣伯父敎育之。我殿下寵遇之。以至于今日。臣於殿下。有君臣骨肉之恩。臣於伯父。有父子師生之義。而今臣伯父。得罔赦之罪於殿下。尙在人鬼關頭。臣嚴畏分義。固不敢刳腹鳴冤。仰凂日月之明。而第臣情私。則惟有溘然而已。臣在朝而不忠。在家而不肖於伯父。生亦何爲。恩敎之下。不敢以自諉謝事。唐突城闉。只有瞻天叩地。恭俟斧銊而已云矣。
정조 4년 · 강
遞承旨李文源。以李東遇代之。
정조 4년 · 목
政院。以文源在外。啓請下諭。敎以。許遞。前望單子入之。
정조 4년 · 강
御仁政殿。行春到記。試官鄭弘淳金鍾秀李在簡金宇鎭。
정조 4년 · 목
具遠遊冠絳紗袍。乘輿出協陽門。至仁政門內降輿。入小次。到記儒生入門後。出御仁政門。試官及諸生行禮訖。以策文爲題。予命金鍾秀李在簡各書策文書題。懸題後。予曰。次次呼名進講。講生以次進講。○予曰。李義翊事。可謂郎當矣。乍膺旋違。處義誠莫曉也。善思拔身之道然後。可以立於此朝。使渠知之。予曰。應製儒生中。齋任幾人入來乎。承旨李在學曰。一人來矣。予曰。近來規式。以說救弊之不製成習。今番則必勿如前。救弊。勤擧製進之意。洞諭場中。予曰。講生中純通人。勿爲出去之意分付。講畢。予曰。純通諸人。以詩傳比較。畢。予曰。比較純通兩講生。以論語比較。比較後科次。以便殿爲之。少頃還內。
정조 4년 · 목
敎曰。春到記講居首幼學柳櫰。三册純通。製述居首進士金煕采三下一。竝依例直赴殿試。講之次幼學李東益。製述之次進士金鎜。竝直赴會試。講之次幼學尹性思宋翼孫宋宅朋。製述之次進士李翼晋。各給二分。講粗以上。製述次上以上。亦依例各給紙筆墨。
정조 4년 · 강
命專經武臣殿講。以十九日退行。
정조 4년 · 강
遣承旨。詣 宗廟　景慕宮奉審摘奸。
정조 4년 · 강
御誠正閣。行晝講。同經筵李衍祥。特進官李在簡。承旨李東遇。玉堂嚴思晚李命勳。假注書趙興鎭。記注官權應奎。記事官金載瓚。宗臣安昌君燝。武臣李光運。正言李載亮。
정조 4년 · 강
召見承旨李鎭衡于誠正閣。
정조 4년 · 목
予曰。近日朝象不從容。予甚悶然矣。鎭衡曰。果然矣。予曰。予意則在於全保世臣。而彼乃自陷於罪。豈非痛歎者乎。鎭衡曰。地處自異。則似當尤爲小心。而乃反如此。誠可痛矣。予曰。注書出去。晝講詣閣事分付。而下番旣在入侍。座目使兼春秋入之。敎曰。臺臣無新啓。出去臺廳傳啓可也。
정조 4년 · 강
遞承旨李亨逵李在學金尙集。以李義行金蓍耈李東泰代之。尋遞蓍耇。
정조 4년 · 목
政院。以蓍耈在外。啓請下諭。敎以。許遞。
정조 4년 · 목
敎曰。聞卿遘疾。症勢不輕云。殊極慮念。江第必甚齟齬。不若京第之爲穩。況公私先後之別。元是不忒之義。卿之歛避城巿之煩。優閒江干之趣。固是謝事人常事。予可勸之。豈容沮之。然卿以卿叔之事。引以自劃。作爲不入城之堦。不但有妨大義。人或以爲。因卿當匪久滌解。則又將大是不可處。卿須念予此意。或京或郊。隨便調養。則恩義庶可俱伸。竝須諒之事。傳諭奉朝賀。仍命遣史官傳諭。仍遣御醫。持相當藥物。不離看病。
정조 4년 · 목
書啓以爲。臣奉聖旨。傳諭于奉朝賀洪國榮所住處。則以爲。臣情私之外。偶遘一疾。㱡㱡床席。不意史官遠臨。恩敎鄭重。使之隨便調養者。實出於愛欲生之聖意。臣敢不或京或郊。仰答聖意也哉云矣。
정조 4년 · 강
命李義弼。依臺啓所請之律。捧傳旨。
정조 4년 · 목
敎曰。當初靳允。意在姑觀。不可一向相持。李義弼依臺啓所請之律。捧傳旨。無至群情眩惑也。又敎曰。詣臺臺諫之無端出去。事未前聞。大關後弊。當該臺臣。爲先從重推考。又敎曰。無情勢之臺諫。有何人所不知之情勢。何事違牌。果何意義。今則合啓未知已停啓乎。諸臺只推。竝卽牌招。該房承旨之循例請牌茶時。以循例爲之。極爲非矣。遞差。
정조 4년 · 강
兩司避嫌乞遞。賜批。司諫沈命德。掌令李度默。持平趙鼎鎭朴天行。
정조 4년 · 목
避嫌略曰。伏聞今日筵中。以臺閣之含默不言。誨責備至。諫臣以此至於引避。不言之罪。臣等亦無所逃。以此以彼。何可一日晏然於臺次乎。請遞臣等之職。批以。勿辭。
정조 4년 · 강
大司憲李義翊避嫌乞遞。賜批。
정조 4년 · 목
合啓中。有私義不可冒參者也。○批以。卿其勿辭行公。
정조 4년 · 강
副校理李東郁。以母病陳疏乞遞。批許救護。
정조 4년 · 강
王大妃殿進御人蔘五錢重理中丸。命依前方更爲製入。御誠正閣。行朝講及次對。領經筵金尙喆。知經筵黃景源。特進官鄭民始金履素。承旨李鎭衡。大司憲李義翊。玉堂嚴思晚李命勳。假注書趙興鎭。記注官權應奎。記事官金載瓚。
정조 4년 · 목
講論語。○領議政金尙喆曰。臣雖未得長語仰達。而犬馬之齒。今至七十。自歲後。耳聾之症尤甚。常時細細酬酌。聽之甚難。且或苦劇。則必高聲而始聞。以此病症。實難奔走。而左相之病。亦難時日間差復。此豈不大可悶然哉。予曰。卿則姑爲調理視事似好矣。尙喆曰。顧今悠悠萬事。都在於聖躬之康寧。而臣近瞻天顏。玉色和粹。臣不勝欣忭之至矣。予曰。朝著之無人。未有甚於近來。以備堂論之。行公之人甚小。此甚悶然。榻外之事。都付之於卿。卿須體予之心。視國如家。以補予不逮也。尙喆曰。臣雖無狀。自頂至踵。偏被國恩。敢不殫竭心力。以報萬一。而衰老之病益甚。雖欲奔走。筋力亦不得。似作聖世之棄物。此臣之隱痛也。予曰。卿言如此。予心亦慽慽。古有臥閤論道者。何必筋力奔走也。
정조 4년 · 강
遞承旨金文淳李義行。
정조 4년 · 목
敎曰。莫重朝講次對。兩司不備。而諉以請牌未下批。詣閤後始乃提稟者。極爲矇然。況今日講筵。因展拜過時刻爲之者乎。當該承旨幷遞差。
정조 4년 · 강
以金尙集李文源柳焵爲承旨。尋遞尙集。
정조 4년 · 목
敎曰。承旨前望單子入之。○尙集牌不進。敎以。許遞。
정조 4년 · 강
遞承旨李文源柳焵。
정조 4년 · 목
敎曰。院中一空。不可等待其上來。在外承旨一竝許遞。○政院啓言。院中一空。只有臣一人。承旨有闕之代。政官牌招開政。以在京無故人請差出。允之。
정조 4년 · 강
有政。吏曹參議金夏材進。
정조 4년 · 목
以朴取源蔡弘履任希簡安聖彬朴祐源爲承旨。趙英鎭爲大司諫。金鍾秀爲漢城判尹。鄭民始爲同經筵。
정조 4년 · 강
遞承旨蔡弘履。以宋煥喆代之。
정조 4년 · 목
弘履牌不進。敎以。雖是微事。一伸廉隅。亦曰無妨。姑令許遞。○敎曰。承旨前望單子入之。
정조 4년 · 강
副修撰李命勳。以母病陳疏徑出。賜批救護。
정조 4년 · 강
左議政李溵箚陳病狀。仍辭職。賜批。
정조 4년 · 목
批以。卿★(虫+恙)尙未痊可。慮念之極。不知云喩。目今揆地。首相獨賢。可謂悶然。而又於朝筵見之。知有愆度。以便意調治之意。才已申及。言念國事。罔涯云云。猶屬歇后。卿如有一分可强之勢。則胡忍一向言病乎。卿其念朝家之岌嶪。體予意之慇懃。益加善攝。俟小間卽起肅命。是予區區之望也。此批答。命遣史官傳諭。
정조 4년 · 강
命殿講不參之尹行履等放送。
정조 4년 · 목
因義禁府照律草記。敎以。規避之狀。雖極駭然。適値疏放之日。竝分揀放送。至於李鼎運。至今稱情勢。可謂太支離。一次照律之後。銓曹之尙不擧論者。亦云過矣。然渠之不參講。尤甚不當。姑令付過放送。
정조 4년 · 강
命漂民出送回咨撰出。轉致北京。
정조 4년 · 목
領議政金尙喆啓言。義州漂民金萬山等八名出送咨文出來矣。此當爲無方物謝恩。待前頭使行。別申謝悃之意。撰出回咨。而開市交易時。彼人等挾帶私人禁止事知委咨文。又自北京禮部出來矣。此則只以承領之意。令槐院措辭撰出。請定禁撥。傳給鳳城將。轉致北京。從之。
정조 4년 · 강
命江界別貿蔘未收。待秋擧行。
정조 4년 · 목
領議政金尙喆啓言。月前江界前府使趙圭鎭。盛論江民蔘弊。而別貿蔘。與例貿蔘有間。此後卜定時。若蒙除減或移定。而今年未收条三斤。一體除減事仰達。有後日次對稟處之命矣。江民蔘弊。朝家之前後蠲恤已多。莫大之惠。而向來五斤蔘之移定於北關。亦出於深軫西民之德意。則今此未收三斤。其何可一竝除減。使禮單所用莫之繼給。聞以目下責納爲難云。請待秋擧行。從之。
정조 4년 · 목
領議政金尙喆啓言。校理李儒慶。副修撰柳孟養所懷以爲。各邑田政紊亂。不可不一番改量。下詢廟堂處之爲辭矣。改量一事。前後朝令。非不申嚴。而諸道列邑。未聞有仰體奉行之人。誠極慨然。蓋由於連値歲荒。未遑更張之致。而若於今秋滌場之後。道臣先察其不可不改量之邑。漸次設施。亦豈不爲守令報效之道乎。以此爲先嚴飭諸道道臣。苟有可以改量之邑。具由狀聞。俾有成效之意。請分付。從之。
정조 4년 · 강
社壇修治。籩豆淨潔。命更加申飭。
정조 4년 · 목
領議政金尙喆啓言。惟我聖上。每歲祈年於 國社。實出爲民之至誠。凡爲守土之臣者。孰敢不仰體對揚。而至若壇壝之修治。籩豆之淨潔。 先朝申飭。今已久矣。安知其間不至懈弛乎。更加嚴飭。似不可已矣。敎以。所請甚好。依此申飭諸道。此後不謹者。以爲隨聞見論罪之地。
정조 4년 · 강
飭外方役民妨農之弊。
정조 4년 · 목
領議政金尙喆啓言。顧今東作不遠。外方役民之害。最爲妨農之弊。而爲守令者。或不無私自動民。甚至於鄕曲土豪之類。惟意使民於州里之間。唉此小民。豈不失耕耘之時乎。申飭諸道。各別痛禁。請俾有實效。敎以。所奏甚好。依此申飭。若此而不遵朝禁。則自道臣以下。難免重繩。俾各惕念擧行。
정조 4년 · 강
命餉穀稱貸。別加禁斷。
정조 4년 · 목
領議政金尙喆啓言。倉穀糶糴。本爲農民種糧之資。而其流之弊。反作法外稱貸之需。及其催科。不卽準納。非但外方如此。近來南北漢餉穀之日就減縮。萬萬寒心。另飭諸道。一切防塞。至於南北漢。別加禁斷。仍飭將臣守臣。請俾有實效。從之。
정조 4년 · 강
命前禁軍別將李漢昌等。竝蕩滌敍用。
정조 4년 · 목
領議政金尙喆啓言。聞將臣之言。各軍門亞將。或除外閫。或在罪中。無以分排。事甚可悶。敢達矣。敎以。合有變通之道。竝蕩滌敍用。○敎曰。前禁軍別將李漢昌李邦綏具明謙。竝蕩滌敍用。
정조 4년 · 강
命楚山等邑中軍。仍舊勿設。
정조 4년 · 목
兵曹判書具允鈺啓言。平安兵使金相玉狀啓以爲。楚山渭原碧潼所報內。三邑處在邊門。初無中軍之設置。凡於軍制。承接苟簡。卽爲變通云。而各邑皆有中軍。三邑獨無之。事甚疎漏。而新設中軍。令該曹稟旨分付爲請矣。三邑之不置中軍。未知緣何委折。而若設中軍。則必有諸般所屬與糧料接濟之節。其所爲弊。亦似不貲。帥臣狀請雖如此。恐不如仍舊勿設爲便。請今姑置之。予詢大臣。領議政金尙喆曰。監兵水營外。非防營則未置中軍。今此三邑中軍。古所無之。恐不必創置矣。予詢將臣。訓鍊大將具善復曰。三邑中軍之新創。似爲軍民之大弊。置之好矣。禁衛大將李敬懋曰。三邑設鎭之初。不置中軍者。則新創之請。恐未知得宜矣。摠戎使李柱國曰。關西宣川東林中軍外。初無啓下中軍。三邑中軍新創之請。恐非得宜矣。御營大將李邦一曰。自前所無之事。且非關緊於軍制。不必創置矣。從之。
정조 4년 · 강
飭各道魚鹽船稅減縮之弊。
정조 4년 · 목
副司直鄭民始啓言。各道魚鹽船稅。逐年減縮。將至於莫可收拾之境。前大者今變爲小。昔有者今忽稱無。破廢之報。逐日沓至。以致稅額之日縮。均役事目。何等嚴重。而法紀漸弛。奸弊日生。今當式年改修案之時。差使員。以道內守令中勤幹有聲績者。各別擇差。請俾有實效。從之。
정조 4년 · 강
拿靈光郡守沈有鎭。重推本道道臣。
정조 4년 · 목
副司直鄭民始啓言。卽接靈光郡守沈有鎭所報。則以爲。本邑年還最多。大爲民弊。貼移本廳。與他穀換色之意。報于前道臣。則前道臣從當貼移。姑先作租云云。故常賑牟三千石。以爲作租收捧。會案中移錄爲辭。而該道前道臣。初無貼移兩報之事矣。本廳勾管之換色者。千石以上。筵稟後乃許。非但有新定式。京司勾管之穀。外邑擅自換色。前所未有之事。該邑之不見本廳知委之關。輕先作租。難免其罪。令該府處之。穀物則旣已收捧云。請仍爲換色移錄。從之。敎以。其時監司擅許國穀。無論新禁。大是駭然之事。其委折不可不問。爲先緘辭從重推考。又啓言。再昨年收租大縮。外方營官需及各樣經用。竝裁減矣。昨年收租。幸比常年。則事當復其所減。請下詢大臣處之。予詢大臣。領議政金尙喆曰。如比常年。自當依例復舊矣。從之。
정조 4년 · 강
遞差大司諫李命植。
정조 4년 · 목
敎曰。如有情勢。則牌不進可也。旣無情勢。則何爲而不卽入來。莫重講筵。未免不滿。此亦大關體統。大司諫李命植遞差。
정조 4년 · 목
避嫌略曰。朝講有命。飭敎連下。冒沒進參。而大司諫李命植。以無端呈辭。至有遞差之敎。臣亦今日呈辭。不得循例進參。則所失旣無異同。臣何敢獨自晏然乎。請命遞斥臣職。批以。此句語。原傳敎已爻周。勿辭亦勿退待。
정조 4년 · 강
召見承旨朴祐源于誠正閣。
정조 4년 · 목
予曰。左承旨入來乎。祐源曰。俄者牌不進。故傳旨已捧入矣。予曰。都承旨尙在院乎。祐源曰。在院矣。予曰。都承旨入侍。賤臣承命出來。都承旨李鎭衡召入進前。
정조 4년 · 강
以李命植爲咸鏡監司。備薦也。
정조 4년 · 강
命咸鏡新監司。一兩日內辭朝。
정조 4년 · 목
敎曰。觀此假都事狀啓。本道伯聞已遞職。徑還私次云。道內事。可謂茫然。新監司。其令一兩日內辭朝。
정조 4년 · 강
御誠正閣。行晝講。仍召見咸鏡監司李命植。知經筵鄭尙淳。特進官金鍾秀。承旨安聖彬。玉堂姜忱。假注書趙興鎭。記注官權應奎。記事官金載瓚。安川君烓。護軍李㷜。
정조 4년 · 목
講論語。○ 命植辭陞也。○ 予今於此章。竊有傷歎於中者。臨御居然五載。無一政一事之可稱者。率此以往。非但民無德之可稱。承 祖宗艱大之業。而不克負荷。寧不怵然而凛然乎。鍾秀曰。逖違之餘。又當新正。獲登講筵。區區憂愛。有不自已。敢此仰達矣。臣自在宮官。睿質之大成。聖學之高明。欽仰贊歎。而嗣服以後。聖智奮發。化理日隆。光明磊落。觀瞻聳動。思見至治之成。而臣於年前。猥進册子。以懋大本崇儉德。開言路愼官方等語。仰備蒭蕘之擇矣。今於經年之後。遞藩還朝。世道人心朝象。比臨御之初。無一分丕變之效。而未見寅協之美。益切渙散之歎。回顧小臣前日仰勉之初心。實不勝愕然失圖。而群臣百姓之期望於聖上者。亦豈料如是耶。此固在庭諸臣。不能仰體之罪。而苟求其本。則亦莫如聖躬之自反矣。予曰。卿言是矣。先朝臨御五十年。初年中年盛德至治。尙矣不敢言。而予自代聽。逮至嗣服。旣無繼述之德。又無窮格之工。五年于今。一事無稱。以予初政。仰視 先朝末年。則國勢世道。尤不啻落下幾層。此豈非大可懼哉。惟是一心耿耿。猶恐不能保合世臣。日前處分。予豈樂爲哉。大抵上有薄恩。下不全保。嗣服後。世族大家之不得全保者。其爲幾家。至於奉朝賀家。豈不欲曲保。而爲今之計。隄防調劑。兩行不悖然後。國可以不亡矣。予於彼此。豈有扶抑之心哉。今聞卿奏。於予心尤赧然矣。鍾秀曰。今日仰勉於聖德者。惟在先立大志。喫緊下工。擴而充之而已。蓋善心乍生乍無。至危至微。臣豈敢以此爲過慮。而大抵立志不固。則百千萬事。自不免有始無終。以今世道。苟不痛下省察之工。克思矯救之方。得一善擴充而推類之。則其何以一變至道乎。予曰好矣。禍福於卿何有。事無內外巨細。而卿須盡言。補予不逮。卿以此爲報效之一道。則幸。予又曰。言路之不開。其果以朝廷無闕事而然耶。士夫之風節。委靡不振而然耶。鍾秀曰。 先朝五十年若心。在於建極。而近年以來。風習不古。直節無著。到今一朝一夕間。雖不可以威罰矯革。而崇尙廉耻。振勵頹隳之道。自惟在自上益加自反。以爲導率之本焉。若以官方言之。官方不愼。則內而匡弼。外而守宰。俱不得其人。人不安分。亦由於官方之淆亂。此亦非細憂矣。予曰。不但官方爲然。近來議諡之法。漸亦不如古矣。鍾秀曰。臣旣以愼官方之意仰達矣。職非正二品而贈諡。係是特恩重典。不可不十分審愼。續大典中。以道學節義卓犖表著者外。毋得陳請賜諡事。明白載錄。而近來此法漸弛。不無濫雜之弊。此後則深留聖意。務加難愼。亦可爲愼官方之一道矣。上曰。卿之此奏。關係磨鈍之一端。不可只謄筵說。以此出擧条申飭。予謂命植曰。卿之前後治績。予所聞知。大臣亦奏。可謂得人。其往勉哉。命植曰。臣才識篾劣。恐不能當重藩。敢不彈心圖報。
정조 4년 · 강
領議政金尙喆箚論前北伯徐浩修。賜批。
정조 4년 · 목
箚略曰。藩臣之擅離本道境。古有是哉。前咸鏡監司徐浩修之作此駭妄之擧。其虧國體而蔑公法則極矣。似或以故相臣趙顯命之嶺營徑歸。援以爲例。而故相。則其時新監司在道內之故。雖未及面看。卽其地傳送印符。與今浩修之所處。大有異焉。臣謂徐浩修卽命拿勘。新使請使之當日辭朝。批以。所愼。夜間益有差勝否。慮念政切。徐浩修事。箚中所列。誠甚允當。其在重關防杜後弊之道。不可不嚴處。依施。新道伯亦依箚請。卽日辭朝。促令赴任宜矣。仍命遣史官傳諭。
정조 4년 · 강
右副承旨朴取源上疏自引乞遞。
정조 4년 · 목
疏略曰。伏奉銀臺除命。章皇隨牌。來詣闕外。而臣前任谷山時。解由未出。則其在公格。不得出肅。而意謂到院微稟。率爾入闕。徑呈肅單。此莫非臣衰朽鈍劣。未能詳審之致。請遞臣職。
정조 4년 · 강
遞差承旨朴取源。
정조 4년 · 목
敎曰。解由之法至嚴。如無勿拘之命。則不欲出肅。而始旣矇然入來。末乃追引於肅單旣呈之後。雖是衰病未諳例之致。亦係後弊。此上疏給之。本職遞差。
정조 4년 · 강
遞承旨宋煥喆。以鄭晚淳黃㝡彥爲承旨。尋遞㝡彥。
정조 4년 · 목
政院。以取源遞差代。開政差出。煥喆在外。啓請變通。敎以。許遞。不必開政。前望單子入之。○ 敎曰。新除同副承旨又是在外。近日院直苟艱之時。不可無變通。許遞。
정조 4년 · 강
御誠正閣。行文臣殿講。考官鄭尙淳金鍾秀徐有防。
정조 4년 · 목
予曰。講員次次進講。○ 予曰。殿講不通。例是禁推。而若令各其司。能講間入直。待其習熟。更爲考講。則似有實效。反有勝於一時禁推而止矣。尙淳曰。聖敎誠至當矣。
정조 4년 · 강
命該官員汰去。堂上捧現告越俸。
정조 4년 · 목
敎曰。朝因摘奸執頉知之。守直官員之怠忽極矣。暫時摘奸執頉之處。果是驚駭。則身爲守直官。慢若不知。執頉之後。始乃報該曹。不可無罪。當該官員汰去。該院堂上。每不擇人如此。捧現告越俸三等。
정조 4년 · 강
命罪人曺允杰等。減死議處。
정조 4년 · 목
刑曹啓言。京畿監司啓本內。坡州罪人曺允杰等殺獄事。三兄弟之互爭元犯。有難輕斷。請移曹稟處矣。一人致死。三人償命。實不無矜惻之端。臣曹無以遙度硬定。請令道臣。更加詳覈。敎以。一人殞命。兄弟三人之償命。不但無於法之法。參以詞案。原其情實。容有可恕之端。曺允杰允烈允熟。竝特爲減死。仍自本曹議處以聞。
정조 4년 · 강
王大妃殿進御人蔘二錢重粟米飮一貼。命煎入。
정조 4년 · 강
御春塘臺。行試射。訓鍊大將具善復。禁衛大將李敬懋。御營大將李邦一。
정조 4년 · 목
具翼善冠袞龍袍。自內詣暎花堂殿座。予曰。今日試射。日暮前可以了當乎。善復曰。若分處設行。則似可早畢矣。予曰。然則禁將坐於丹楓亭。分設宜矣。予曰。五貫革立之。次次呼名入射事分付。予曰。大司憲入來與否知入。復奏曰。尙不入來云矣。予曰。都憲必欲角勝而然乎。今日朝廷。苟有一分紀綱。焉敢若此。牌去來催促。予曰。今日朝體。可謂掃如。都憲旣無情勢。而無端引義。其心所在。予莫知其曉也。豈緣一都憲。壞了國綱耶。牌去來連爲催促。予曰。昨夜三軍門標下軍兵及聞見待令。切勿待令之意分付矣。果聞之而不爲待令耶。善復等曰。不得聞之。予曰。事甚怪訝矣。注書出去。問於政院知入。復奏曰。承旨則分付於書吏。書吏則言及於使令矣。予曰。昨夜上直首書吏。出付該曹。
정조 4년 · 강
罷承旨安聖彬職。
정조 4년 · 목
敎曰。昨夜爲念軍兵之勞苦。今日春等試藝時。三軍門標下軍。切勿待令。或有聞見待令之事。亦令除之之意。至以招致鍊官分付事。申申不敎。則今聞將臣所奏。政院初無分付之事。該色軍兵。皆已等待云。政院之莫重下敎。初不傳布。事極駭然。況是事係師律。則不可以該吏之忘漏。有所曲恕。事未前聞。大關後弊。不可尋常處之。當該承旨爲先罷職不敍。傳敎之下。終不査奏。致勤屢次飭敎。亦不可無飭。在院承旨爲先從重推考。當該下吏出付攸司。待開坐日査實以聞。又敎曰。昨日上直首吏書吏。令攸司科治。
정조 4년 · 강
遞承旨鄭晚淳。
정조 4년 · 목
敎曰。左承旨聞有實★(虫+恙)云許遞。與未差之代。政官牌招開政。
정조 4년 · 강
有政。吏曹參議金夏材。兵曹判書具允鈺進。
정조 4년 · 목
以蔡弘履柳焵爲承旨。南柱老爲兵曹參判。李漢豊爲全羅兵使。
정조 4년 · 강
命輕囚分揀放送。
정조 4년 · 목
敎曰。春寒無異冬令。令刑曹輕囚分揀放送。科治下吏亦爲分揀放送。推問次出付下吏保放。開坐日取招。又敎曰。刑曹輕囚。旣命放送。不可異同。禁府囚中。判付未及啓下人及未議處之人外。竝卽分揀放送。
정조 4년 · 강
命承旨柳焵申飭上來。
정조 4년 · 목
敎曰。新除承旨聞在外云。近日承旨遞易。足可駭眼。同副承旨柳焵。申飭上來察任。
정조 4년 · 강
勘放吳在文金必漢等。
정조 4년 · 목
兵曹。以在文等照律。各杖八十收贖啓。允之。敎以。吳在文功減一等。
정조 4년 · 강
王大妃殿進御人蔘二錢重粟米飮。命煎入。
정조 4년 · 강
二十一日 景慕宮命展拜。
정조 4년 · 목
敎曰。二十一日詣 景慕宮展拜。仍欲酌獻禮。小伸罔極之慟。路由月覲門。而百官行禮置之。明日侍衛雲寶釰外。以入直門外排立軍兵。勿爲磨鍊。
정조 4년 · 강
命專經武臣殿講。正一品考官擬入。
정조 4년 · 목
敎曰。明日專經武臣殿講時。命官鄭判府事以病不參云。文武正一品考官一望擬入。
정조 4년 · 강
諭領議政金尙喆。
정조 4년 · 목
敎曰。試望靳點。意在爲卿調疴。明日候班。亦勿進參。益加善攝事。命遣史官傳諭于領議政。
정조 4년 · 강
命明日殿座。以便殿爲之。
정조 4년 · 목
敎曰。日寒如此。明日殿座處所。以便殿爲之。
정조 4년 · 강
罷慶尙左水使曺學臣。碧潼郡守具純職。
정조 4년 · 목
敎曰。別軍職之任。異於等閒近侍。一廳之內。有此不靖之擧。無論事實之信否。委折之有無。難免均之爲失。宜有覈處之道。此等虛脆浮輕之流。亦不可畀之閫任字牧。慶尙左水使曺學臣。碧潼郡守具純。姑先罷職。待交龜。卽爲上來待令。
정조 4년 · 강
假注書李彥祜。以領議政金尙喆附秦啓。
정조 4년 · 목
書啓以爲。臣奉聖旨。傳諭于領議政金尙喆所住處。則以爲。賤疾難强之形。已蒙前席之所。伏承調理之敎。感泣銘鏤。不自意史官傳敎益加善攝之諭。苟使臣調治。如有一分可强之勢。何敢懷偃息圖便之心哉。惶恐不知所達云矣。
정조 4년 · 강
判尹金鍾秀疏辭守禦兼任。仍請歸覲。賜批。
정조 4년 · 목
批以。將兵之任。有難輕遞。佩符往來。自有前例。卿其勿辭。
정조 4년 · 강
罷全羅前監司鄭一祥職。
정조 4년 · 목
刑曹啓言。因宣惠廳堂上所啓。靈光郡守沈有鎭牟還換色事。有該監司緘問之命矣。鄭一祥緘辭內。靈光郡守沈有鎭。以牟還作租事。屢次面議。又爲論報。故以從當粘移次。依報許題。而旋値罷歸。未及粘移。終自歸於擅許之科。遲晚招辭。請上裁。敎以。身爲道臣。國穀換色。初不粘移本廳。擅自輕許。不但大是疎忽。況千包穀換色。有朝令然後。始乃擧行之意。亦筵稟定式。則不有此禁。私換之穀。三倍其數。此而置之。後弊難防。供中牟作租。異於租作牟之說。尤無意義之甚者。前監司鄭一祥。爲先罷職不敍。他道安知無此等之弊。分付該廳。使之査問。嗣後各令守法。毋敢違越之意措辭。嚴飭諸道。
정조 4년 · 강
命院吏金學淳。參酌放送。
정조 4년 · 목
因刑曹院吏金學淳試藝軍令。不卽頒布事。考律草記。敎以。雖係師律之事。蒙騃所致。參酌照律放送。
정조 4년 · 강
以申遇文爲碧潼郡守。申應周爲慶尙左水使。
정조 4년 · 목
敎曰。東萊水使碧潼郡守有闕之代。卽令該曹。口傳擇差。明日辭朝。
정조 4년 · 강
遣承旨。詣受 香諸處奉審摘奸。
정조 4년 · 목
三角山木覓山漢江節祭。在明日也。
정조 4년 · 강
御誠正閣。行武臣殿講。
정조 4년 · 목
諸武臣以次進講。至安橚。予曰。此講員能善講。故連爲居首矣。敎曰。此後講册。皆書小題事分付。李東憲進講。予曰。汝初以孫武子應講矣。今以三略應講。故該曹或誤懸册名而然耶。東憲曰。臣果以他册名擧案矣。予曰。册子未及畢講之前。不得任意改之。旣有定式。則何敢未畢之前。以他册應講耶。祐源曰。文武專經之應講册子。不得任意換讀者。法意甚重。而都摠經歷李東憲。本講册子。未及畢講。今忽以他册懸錄應講者。揆以事體。極爲駭然。東憲合有譴責之道。而當該堂上之當初修啓時。不能致察之失。不可無警。請推考。敎曰。此亦國試。當該堂上推考。册名勿施。東憲拿處。予曰。講章之不爲盡寫。連爲申飭。而又復如前。仍敎曰。當該注書。事過後汰去。敎曰。昨年專經講。一次後昏不得設行。今日講員之夥然。無怪其如此。雖因事故之致。由於間斷而然。非講員之罪也。文臣尙以此恕之。況武弁乎。然則合有差等處分之道。此傳旨竝姑分揀。勿以此爲例。着意誦習事。亦令諸武臣知悉。
정조 4년 · 강
召見東萊水使申應周。碧潼郡守申遇文于誠正閣。
정조 4년 · 목
予曰。東萊水營。邊門重地。往其善爲之。邊境凡事。亦宜着意擧行。應周曰。臣謹當竭力奉敎。遇文進前。予謂遇文曰。爾往善爲之。予曰。召對入侍校理姜忱。修撰徐有成進伏。予曰。召對座目單子。何不入之乎。忱等曰。未及承命矣。焵曰。召對有命儒臣已爲入侍。而座目不爲持入。此乃傳命注書不善周旋之致。當該注書請推考警責。從之。予曰。今日已暮。召對姑停。
정조 4년 · 목
兵曹判書具允鈺啓言。都摠經歷李東憲。纔以册名換錄。有拿處之命。臣爲慮他講員之亦有此弊。査考擧案。則訓局把摠金魯成。初以六鞱。今改孫武子。哨官申大坤。初以三略。今改孫武子。殿講事體嚴重。而初講册子未畢講之前。以他册移錄者。臣矇未及察。方惶恐待罪。而魯成等。請一體拿處。從之。
정조 4년 · 강
命時囚徐浩修兪彥鉉洪文祜。議處照律。
정조 4년 · 목
因咸鏡前監司徐浩修。尙州牧使兪彥鉉議處照律公事。敎以。議處照律。以草記爲之。○義禁府啓言。鴻山前縣監洪文祜。流乞女人被逐致斃。而身爲官長。矇不覺察。其昏謬不職之罪。有難容貸。請以此照律。允之。
정조 4년 · 강
詣 社稷齋宿。
정조 4년 · 목
具遠遊冠絳紗袍。乘輿出協陽門降輿。乘輦出敦化門。至 社稷門外降輦。乘輿至北神門外降輿。入西神門。詣 壇上奉審。詣省器省牲。詣大次親押 香祝訖。乘輿入齋室。
정조 4년 · 강
太廟展謁 景慕宮展拜。以初七日爲之。　永禧殿命一體展謁。
정조 4년 · 목
幷因禮曹歲首展謁啓稟。有是命。○敎曰。動駕第次。先詣 太廟。次詣 永禧殿。次詣 景慕宮。以此擧行。
정조 4년 · 목
敎曰。明日。新舊番軍兵犒饋日也。昨年則有所統領。其制甚密矣。周年之間。今忽頓異。殊覺悵悵也。卿雖今謝事。前此總五營之兵。典宿衛諸務。卽舊時大將也。縱無如前管轄之事。何不以常朝之服。參此席而受此盃也。言念及此。予亦無以爲懷也。此則本不關於職事。又無難便於格例者。明日殿座時入侍事。遣史官傳諭于洪奉朝賀。
정조 4년 · 강
命明日犒饋時。槍劍軍置之。侍衛依昨年擧行。
정조 4년 · 목
敎曰。明日犒饋時。挾輦軍六十名。以金虎門新番軍除出排立。槍劍軍置之。又敎曰。明日犒饋時。侍衛等節。一依昨年例擧行。
정조 4년 · 강
以崔孝達爲橫城縣監。兪漢鼎爲咸昌縣監。李潤禧爲海南縣監。洪彥喆爲寧海府使。李東植爲興德縣監。
정조 4년 · 목
因守令有闕政稟。敎以。幷口傳差出。至於海南。銓曹之厚薄。在於此等邑。道臣之褒貶。在於此等邑。須用拔例之政。然後庶可革此等之弊。無論文蔭武。勿拘資格。各別擇差事分付。
정조 4년 · 강
命鶴城君家。米肉加給。紬綿優送。
정조 4년 · 목
敎曰。觀此歲饌單子。不勝愴感。鶴城君家米肉。元式外加給。紬綿亦令優數輸送事分付。
정조 4년 · 강
下勸農緰音于八道兩都。
정조 4년 · 목
敎曰。每歲元朝。下勸農綸音。所以重民本之意也。予否德忝位以後。誠未格天。惠未下究。潦暵頻年。民惟艱食。未免顚連殿屎之患。恫若在己。不遑寧處。何幸昨年。年事稔熟。觀乎諸道之啓。詢之進俸之吏。瘡痍得以少完。流亡賴以安堵。差可舒丙枕之憂矣。第人心狃於少康。民功怠於稍登。矧今歲籥載新。東作將始。勤力其中。克盡嗣歲之備然後。屢豊之效。可以期矣。咨予分憂之臣。各勅所部。毋忽職事。凡於堤堰灌漑之政。耕播勞徠之方。董率之警勵之。俾小民莫敢怠荒。如古人勿壞之休。則予尙嘉乃。卿其勉之。自政院下諭于八道道臣兩都留守處。
정조 4년 · 목
敎曰。査啓旣到之後。本事可謂脫空。況當歲首。時囚李命杰分揀放送。使之催促下送。
정조 4년 · 목
予曰。鄭光漢之死。可謂夢寐之外。以何等急症。頃刻之內。竟至不救耶。鎭衡曰。以狐疝之症。未及救之云矣。予曰。李兢淵上來乎。鎭衡曰。未及上來矣。予曰。何時上來乎。鎭衡曰。四月間上來矣。
정조 4년 · 강
命月覲門展拜儀衛。依便殿殿座例擧行。
정조 4년 · 목
敎曰。此事每欲下敎而未果。新創月覲門。從此路展拜者。一則取便近。一則省儀衛。一則除經費。便近則固然矣。儀衛之際。或多張大處。如寶馬等不緊待令。一竝勿爲磨鍊。又以經費言之。各樣擧行。一依便殿殿座例擧行。仍爲定式事。戶兵曹知委。
정조 4년 · 강
皇壇排設破傷物件。命各該司改備。
정조 4년 · 목
因禮曹啓稟。有是命。
정조 4년 · 강
召見承旨徐有防于書香閣。
정조 4년 · 목
予曰。俄者傳命注書尙在乎。有防曰。假注書沈達漢。旣以傳命出去。而不爲傳命。仍留戶外者。雖緣生疎。極涉怪駭。請重推。敎曰。以生疎之致。雖不處分。後弊則大關。依爲之。近來堂后假官。多不擇人擬望。注書從重推考。
정조 4년 · 강
勘放時囚徐浩修等。
정조 4년 · 목
義禁府啓言。徐浩修藩臣事體。何等至重。而謂有情私。擅離本道。揆以法例。極涉可駭。杖一百收贖。洪文浩檢狀實因。雖以餓死懸錄。而身爲官長。矇不覺察。杖八十收贖。兪彥鉉不由事目。莫重正稅。不能趁期上納。以至筵白請罪之境。杖一百收贖。竝私罪施行。允之。敎以。徐浩修兪彥鉉。功議各減一等。洪文浩功減一等。
정조 4년 · 강
命李東憲金魯成申大坤。付過放送。
정조 4년 · 목
因東憲等囚單。敎以。飭已行。不過不識例之致。在囚三武弁。付過放送。
정조 4년 · 강
詣 景慕宮展拜。
정조 4년 · 목
具翼善冠袞龍袍。乘輿出宜春門。由月覲門至日瞻門。予曰。此與闕內擧動無異。假通禮勿爲磨鍊。以實通禮爲之事分付。仍詣大次。予曰。時刻已屆。祭班已備否。承旨徐有防曰。莫重祭享。以諸執事冠履之不爲待令。至於正時已過。祭班未成之境者。事未前有。極爲駭然。工曹堂郞。俄已請罪。而禮曹亦難免不早申飭之責。當該堂上從重推考。職在祭監。若能先期整齊。則豈有如此慢忽之弊。當該押班監察。不可無飭。一體從重推考。從之。工房承旨。亦爲推考。○改具冕服。詣 神位前。行酌獻禮如儀訖。命京畿監司還宮後來待。少頃。具翼善冠袞龍袍。乘輿出日瞻門。由月覲門入宜春門還內。
정조 4년 · 강
有政。吏曹判書李重祜。兵曹判書具允鈺進。
정조 4년 · 목
敎曰。判書之近日政牌。輒事違傲。無情勢而如此。萬萬寒心。今番則申飭參政。○以兪彥鎬爲吏曹參判。金履禧爲副修撰。鄭尙淳爲右參贊。具允明爲判義禁。李斗源爲 永禧殿參奉。李尙琦爲　長寧殿參奉。黃仁煕爲 徽陵參奉。斗源以下。幷初仕也。趙時萬爲尙州牧使。李東遇爲三陟府使。李溵爲摠裁官。以具允謙爲副摠管。
정조 4년 · 강
領議政金尙喆箚陳病狀。乞解扈衛大將之任。賜批。
정조 4년 · 목
批以。予又當今日。慟霣悲號。殆難支吾也。知卿美★(虫+恙)。尙未夬祛。方切慮慮。又審卿箚。爲卿悶念。未赴陪班。安容辭爲。惟冀卿之益加愼攝。亟臻勿藥。至於扈衛大將之任。旣係定式之事。有難强之。思欲變通。卿須安心焉。仍命遣史官傳諭。遣御醫相當藥物賚傳。看病以來。○敎曰。俄於箚批。旣曰云云。年前定式後。宜有變通之道。領議政兼管扈衛大將之任。今姑勉副。
정조 4년 · 강
以徐命善爲扈衛大將。
정조 4년 · 목
敎曰。以領府事拜扈衛大將。
정조 4년 · 강
禮曹參議趙尙鎭上疏自列。賜批。
정조 4년 · 목
疏略曰。向來所遭。豈意抗顏周行。而 璿譜事急。往役義重。冒沒供仕。竣事之後。引義丐遞。以爲自靖之計。不意陞資之命。遽及罔功之身。私心慚恧。已無可言。而公議嗤點。尤當如何。噫。節惠之擧。何等盛典。議定之後。在所審愼。而顧臣愚賤。適會承乏。猥當諡坐。畢竟僨誤。自知難免。彼若以議諡不審。爲之相規。則臣固不辭。情地恧蹙。終難自安。伏乞察臣難冒之端。收臣新授之資焉。批以。爾其勿辭。從速察職。
정조 4년 · 강
召見京畿監司鄭好仁于誠正閣。
정조 4년 · 목
予曰。氷路如此。若自今治道。則日氣漸至和暖之後。必有消融作泥之慮。前者虛費功役。而將未免更加修治之弊。治道姑勿爲之。稍待氷消後治之。橋梁亦勿張大也。予曰。每當 陵幸之時。驛馬自遠地來役。亦關大弊。今番擧動。則遠地驛馬置之可也。
정조 4년 · 강
明陵展謁。命以二月初三日爲之。
정조 4년 · 목
敎曰。登極後。以春秋遍謁諸 陵然後。每年只行秋展謁一度。卽 列聖已行之例也。然春展謁。每値東作之時。曾在 先朝初年。或行於正月晦二月初者。 聖意可以仰認。今番若待二月朔日取稟。則行期必至旬望間。其令今日取稟。○ 因禮曹春展謁啓稟。敎以。今年卽庚子歲也。 先大王每以是歲事。追慕興愴。丁寧玉音。小子怳若承聆。春謁固當行於 明陵。仰述未遂之 聖意。而日期亦不可踰來初。此則往在伊時。有欲行未行之擧故耳。春展謁。以 明陵爲之。擇日初三四日。初七八日。皆是當行之日。而此數日或値 國忌。餘日中雖平吉日。擇入可也。制畢後。禮當先謁 永陵。而尙稽至此者。固切悚歎。昨秋纔經遠 陵之行。畿民之弊。不可不顧。是以未果然。則 遠代陵寢展謁。自有差殊。今番只行當 陵展謁及祭享。局內諸 陵展拜。亦勿磨鍊事。竝爲知悉。○禮曹。以展謁日子。二月初二日初三日俱吉。何日定行啓。敎以。以初三日爲之。
정조 4년 · 강
二月初六日 景慕宮春享省牲省器。命躬行。
정조 4년 · 목
因禮曹啓稟。敎以。當躬行矣。
정조 4년 · 강
判下兵曹。 明陵展謁時軍兵磨鍊草記。
정조 4년 · 목
因該曹草記。敎以。以訓鍊都監禁衛營軍兵隨駕。而昨年遠 陵貽弊不少。宜有節省之道。訓局則馬兵三哨。步軍八哨。禁營則步軍五哨。騎士三番磨鍊。禁軍則三番隨駕。挾輦軍四百名別作隊。馬兵一哨。亦依上年例磨鍊。
정조 4년 · 강
命今番展謁。植炬勿爲待令。用民力處。以儲置米分付。
정조 4년 · 목
敎曰。今番春謁。不但應行。又是不可踰此日期之意也。然只行單 陵展謁。意在必祛民弊。畿伯旣承筵敎。當依此爲之。而動駕亦當斟酌發行。植炬等節。切勿待令。天氣尙寒。道路臨時略略修治。凡係擾民之事。道伯各別嚴察。無至襲謬之弊。今則便成前例。用民力處。以儲置米分付。
정조 4년 · 강
景慕宮春享。命躬行。
정조 4년 · 목
禮曹。以來二月初六日。 景慕宮春享大祭親行時。省牲省器磨鍊啓稟。敎以。當躬行矣。
정조 4년 · 강
景慕宮春享。命以二月十一日爲之。
정조 4년 · 목
敎曰。 陵幸相値。 景慕宮春享大祭親行日子。以旬望間更爲擇入。○禮曹。以二月十一日爲吉啓。敎以。以此日爲之。
정조 4년 · 강
御誠正閣。行晝講夕講。特進官李在簡。同經筵鄭民始。承旨任希簡。玉堂嚴思晩權以綱。假注書沈達漢。編修官金匡國。記事官權應奎。宗臣凝善君爔。武臣李策。
정조 4년 · 강
以洪益弼爲尙州牧使。口傳也。
정조 4년 · 강
命海南縣監病狀草記勿施。
정조 4년 · 목
吏曹。以新除授海南縣監李潤禧病狀啓請罷黜。敎以。雖未知病狀之如何。而特敎擇差之下。苟非死病。則焉敢規避不往乎。設有實病。遽然草記。殆涉曲循。此草記勿施。
정조 4년 · 강
醫官金光顯。以奉朝賀洪國榮病症看審啓。
정조 4년 · 목
書啓以爲。病症看審。則脈度與痰嗽。比昨一樣。所服湯藥。限十貼連用之意。言于主家。而主家以爲。今則諸症頗減。所餘咳嗽。日寒稍解。自可差愈。王人久留。心甚不安。今日撤去。以安病心云。臣不得已罷歸。敎以。仍留着實看病。
정조 4년 · 강
拿處假注書趙興鎭。
정조 4년 · 목
敎曰。名以臺啓。則無論新啓與舊啓。又無論含默與謇諤。顧其事體。則謂之不輕而重也。今日謄啓之際。有此無前做錯。不可無別樣警飭。以寓愛禮之意。當該假注書拿問處之。
정조 4년 · 강
御誠正閣。行晝講。同經筵李衍祥。特進官金履素。承旨朴祐源。玉堂李儒慶權以綱。假注書趙興鎭。編修官金匡國。記事官權應奎。安川君烓。副護軍趙圭鎭。司諫沈命德。掌令李度默。
정조 4년 · 목
講論語。○儒慶曰。臣於目下事。有不容泯默者。敢此仰達矣。京畿監司鄭好仁。旣遭臺言。且江陵之査啓未到。則固當縮伏俟譴。而日昨因入侍。冒沒登對。有若無故者然。壞損廉防。亦云非細。臣謂京畿監司罷職宜矣。予曰。 陵幸當前。此時畿伯遞易可悶。況伊日入侍。卽因飭敎而然。不允。
정조 4년 · 강
命罪人鄭遠達等放釋傳旨勿施。
정조 4년 · 목
政院。以放逐罪人鄭遠達。島配罪人閔百奮放釋之命。亟收啓。敎以。許久相持。徒涉支離。雖允臺啓。而聞已蒙放還歸云。且臺啓不過還寢而已。則到今還發配所。殊無意義。今則執法之論。從輕之意。可期兩伸。此傳旨勿施。
정조 4년 · 강
遞差承旨柳焵。
정조 4년 · 목
敎曰。事雖微細。茍係內外之限。則不可以小事忽之。設有通前之事。旣非筵中奉命之宣傳官也。政院之下鑰。不稟徑爲。實有從何聞之弊。坐直承旨遞差。前望入之。
정조 4년 · 강
以金尙集南柱老爲承旨。
정조 4년 · 강
吏曹判書李重祜陳疏自引乞遞。賜批。
정조 4년 · 목
疏略曰。臣病情之外。有不可冒據者。夫前望備擬之法。一遵前望次序。毋或踰越。而日前亞銓之擬入也。臨政忙遽。不能周思。前望之時在外任者。不爲啓請。退而思之。大違政例。臣之觸事顚錯。於是益著矣。玆敢露章首實。亟命鐫遞。仍降郵罰。批以。不過一時做錯。卿其勿辭行公。
정조 4년 · 강
重推假注書趙興鎭。
정조 4년 · 목
敎曰。承文參下在京者。雖曰甚小。一日之內。屢次在外改望。殊爲未安。假注書趙興鎭從重推考。此後嚴飭。
정조 4년 · 강
命罪人金鍾正放逐鄕里。權翊興陽縣定配。
정조 4년 · 목
義禁府啓言。金鍾正依承傳。卽爲放逐鄕里。權翊興陽縣定配。而自豐川府配所。請仍令押送。允之。
정조 4년 · 강
召見全羅兵使李漢豊于誠正閣。
정조 4년 · 목
辭陛也。○ 予曰。南閫重地。卿其往欽哉。漢豊曰。臣才識蔑劣。恐負殿下覆毗之意。只切惶恐矣。
정조 4년 · 강
三月初六日 皇壇祭享。命躬行。
정조 4년 · 강
命明日次對。退定于再明日。
정조 4년 · 강
領府事徐命善箚辭司僕提擧之任。賜批。
정조 4년 · 목
批以。箚辭萬萬過中。卿之地處。與具僚自別。分義當先。嫌疑爲次。況命駕數十里之外。卿如何不念陪扈之重乎。卿其安心勿辭。從速出郊。以爲調習之地。仍命遣史官傳諭。
정조 4년 · 강
重推假注書趙興鎭。推承旨南柱老。
정조 4년 · 목
敎曰。注書輒以非在外。則不卽行公之人差擬。極爲寒心。假注書趙興鎭爲先從重推考。承旨難免其責。亦爲推考。
정조 4년 · 강
命時囚李升運分揀放送。申思益等議處。
정조 4년 · 목
義禁府啓言。承文正字李升運。專經文臣殿講時。不爲應講。請以此照律。敎以。果如渠供。非臨講期稱在外也。不可混他照律。分揀放送。其時該房承旨之不能詳細區別。致有拿來之擧。從重推考。又啓言。工曹佐郞申思益。 祭享時諸執事冠履。不卽待令。假注書沈達漢。臺啓謄書之際。有此無前做錯。請刑推得情。敎以。竝除刑推議處。
정조 4년 · 강
命各道囚推罪人崔廷喆等。更加嚴刑。
정조 4년 · 목
刑曹。以罪人崔廷喆朴★(王+善)李千奉金龍河金奉鎭等加刑啓。敎以。更加嚴刑。期於得情。
정조 4년 · 강
王大妃殿進御人蔘五錢重理中丸一劑。命依前製入。
정조 4년 · 강
召見藥院三提調于誠正閣。都提調金尙喆。提調具允鈺。副提調李鎭衡。
정조 4년 · 목
日次請診也。○ 予曰。都承旨上注書。持湯劑入侍。予曰。此藥淸熱乎。醫官吳道炯曰。極淸熱之劑矣。仍進御。予曰。升麻二錢。當歸黃芩五分。加入製進。予曰。加進一貼何如。鎭衡曰。此時涼胃之劑。一日連進。似不合宜。予曰唯。尙喆曰。 陵幸不遠。而聖候尙未平復。下情不勝悶迫之至矣。予曰。近來則卿之耳聾之症何如耶。尙喆曰。加減無常。而每當換節之時。則尤甚矣。予曰。左相之病何如耶。尙喆曰。近日則比前稍減矣。
정조 4년 · 강
命進御淸胃散一貼煎入。
정조 4년 · 강
遞京畿監司鄭好仁。
정조 4년 · 목
領議政金尙喆啓言。 陵幸不遠。自多擧行。而好仁。非但該道査啓之姑未上來。儒臣旣已請罷。其在廉義。尤難强迫。今姑許遞道臣。待下批請卽令到界。從之。
정조 4년 · 강
有政。吏曹判書李重祜進。
정조 4년 · 목
以洪樂性爲工曹判書。鄭民始爲戶曹參判。尹坊爲同敦寧。李衍祥爲京畿監司。○敎曰。京畿監司待下批當日辭朝。
정조 4년 · 목
敎曰。不見卿久矣。非不欲敦召。而聞卿有疾★(虫+恙)。症勢不輕。爲便調理。姑且泯默矣。今則所愼。歲臻痊可。自昨夕。予又有微疴。方此服藥將攝。此時予之思卿。卿之戀闕。當如何。卿故不承候乎。以卿之叔所遭。卿隨以爲嫌。則噫嘻。四百年關石。以卿之故。而不施於卿之叔乎。此箇義理。不待予多言。卿有以講究。如其可强。入來起居宜矣。卿須諒之。仍命遣史官傳諭洪奉朝賀。
정조 4년 · 강
假注書李彥祜。以洪奉朝賀附奏啓。
정조 4년 · 목
書啓以爲。臣奉聖諭。馳往傳諭于奉朝賀洪國榮處。則以爲。臣之情地病症。俱係奄奄。幸蒙天地之恩。偃息京第。隨意調便。有加無減。一直委席。常恐縷息未泯之前。將不得更瞻天日。永作不暝之恨矣。不意史官儼臨。恩諭誕宣。丁寧懇惻。至以予之思卿。卿之戀闕。俱當如何爲敎。臣奉讀未半。不覺聲淚之交逬。臣雖頑忍不思。食息之頃。豈忍忘我殿下乎。況伏聞玉候欠和之報。心神飛越。按住不得。直欲進叩天閽。冀覲龍光。而情地漸蹙。變動無路。有臣如此。生不如死。伏地懍蹙。不知所云云矣。
정조 4년 · 강
檢閱鄭東浚。以母病陳疏徑出。批許救護。
정조 4년 · 강
命前中官金性完給牒敍用。
정조 4년 · 목
義禁府啓言。罪人順海遠地定配事命下矣。穩城府定配所。請依例府押送。允之。
정조 4년 · 강
召見藥院提調于誠正閣。都提調金尙喆。提調具允鈺。
정조 4년 · 목
尙喆曰。寢睡諸節若何。予曰。痛勢差減矣。予曰。左相欲爲隨駕乎。尙喆曰。當爲隨駕云矣。尙喆曰。明日次對。上候姑未差復。日寒亦未快解。觸寒可悶。請今姑停止。敎曰。觀勢爲之矣。允鈺曰。明日次對。欲爲稟白。而今有數条稟達事。 陵幸時。十里外斥候伏兵。例自守摠兩營。各守地方擧行。當日回鑾。則或行或不行矣。今番則請何以爲之。敎以置之。允鈺曰。今番 陵幸時挾輦軍。以四百名隨駕。替運軍。以幾百名磨鍊乎。予曰。 寧陵擧動時。幾名替運乎。允鈺曰。以四百名挾輦。餘軍二百名替運矣。予曰。依此爲之。予曰。判府事鄭弘淳爲留都大將可也。予曰。左相。房內起動乎。尙喆曰。再明將出仕云矣。予謂承旨金尙集曰。慶州風俗如何。尙集曰。雖是故都。民俗巧詐日甚矣。予曰。有何古蹟乎。尙集曰。有七怪矣。玉笛自古傳來。而只有一人善吹。松笋雖䂨原株。新笋又生其根。五色芍藥。一朶各有五色。池影照人形貌。瀅如明鏡。雁鴨池浮土。廣如盤石。上有蔓草。隨風往來。二怪則未能詳知。而犬皆短尾。人多短舌啁啾矣。予曰怪矣。予曰。其處烏精甚好矣。尙集曰。又有水曼胡。且有眼鏡。而絕品云矣。且府之七里外。山採玉精。則動民力甚多。爲弊極煩矣。尙集曰。烏精則品甚好矣。予曰。機張與淸河。厚薄何如。尙集曰。兩邑別有優劣。而淸河則有寶鏡寺。頗以藉賴矣。尙集曰。慶山有玉山。故贊成李彥迪之舊居也。予曰。子孫仍居乎。尙集曰。庶孫居之。而與其嫡孫甚不睦矣。予曰。兼春秋可以詳知矣。應奎曰。其庶孫。李全仁子孫也。予曰。年前上疏者是矣。何以名玉山乎。尙集曰。其上有紫玉峰故也。予曰。所居則好矣。嫡孫爲誰乎。尙集曰。李憲默卽其嫡孫。而今爲博川倅矣。予曰。李世奭之出宰靑松。甚善爲矣。尙集曰然矣。予曰。今已下去乎。尙集曰。已下去矣。予曰。李世奭之爲人。甚柔善矣。尙集曰。然矣。予曰。注書姓貫何處乎。對曰白川矣。予曰。有顯祖乎。對曰。故掌令趙錫周臣之曾祖也。予曰。啓辭甚煩。日前停啓者。別書以入。
정조 4년 · 강
政院議啓請姑停晝講。賜批。承旨李鎭衡蔡弘履徐有防朴祐源金尙集南柱老。
정조 4년 · 목
議啓以爲。今日晝講命下。而聖候猶未夬復。日氣尙覺峭寒。臨殿開筵。實有妨於大聖人愼疾之道。而況當幸行之時。宜軫調攝之節。伏乞特命姑停焉。批以。夜來諸症益勝。別無添劇之慮矣。
정조 4년 · 강
命檢閱鄭東浚牌招入直。在外翰林催促上來。
정조 4년 · 목
東浚牌不進。敎以。雖未知親病之如何。而乍入旋出。已極怠忽。左右無人之時。如是違牌。實有規便之跡。新進小官。焉敢若此。萬萬寒心。更卽牌招入直。如有違牌。直捧禁推傳旨。○敎曰。近來翰注。全不成樣。注書則非在外。無以排望。翰林則非兼史。又無以備員。寧有如許紀綱乎。在外翰林催促上來。
정조 4년 · 강
以金聖䂓爲加平郡守。徐有悌爲陽智縣監。竝口傳也。
정조 4년 · 강
御煕政堂。行晝講及次對。特進官洪樂性。知經筵鄭尙淳。承旨金尙集。玉堂姜忱柳孟養。安春君烿。副護軍宋載岳。大司憲李義翊。大司諫趙英鎭。司諫沈命德。掌令李憲默。持平趙鼎鎭。假注書趙衍德。
정조 4년 · 목
講論語。○予曰。軍職廳事。極爲悶矣。以渠輩相鬪之事。至有上聽。豈不怪哉。御將旣有稚子。則不能善敎。亦可怪也。以近侍言之。異於宣傳官矣。蓋曺學臣之甄用。固是滌瑕之事。而李潤彬之言人家累。可謂廢人前程。此實不小事矣。御將不知此事乎。御將李邦一曰。聞而誨責。極爲悶慮矣。訓將具善復曰。軍職。以庶流參用似好矣。予曰。此亦雜矣。近侍如或得人。則豈不好哉。
정조 4년 · 강
命守禦營春巡點竝停。
정조 4년 · 목
領議政金尙喆啓言。守禦使金鍾秀狀啓以爲。今春合操。旣已停止。巡點何以爲之事。令廟堂稟旨分付矣。從前停操之時。巡點輒皆竝停。請以此分付。從之。
정조 4년 · 강
命大關嶺鎭堡建倉始役。姑待指揮。
정조 4년 · 목
領議政金尙喆啓言。卽見江原監司具㢞所報以爲。江陵府大關嶺鎭堡建倉始役。待明春擧行。伐木燔瓦。運礎開基等節。如欲趁早經紀。則積雪堆壑。徐待解氷。則又値農節。姑待秋成。預爲鳩材。待明春始役爲辭矣。朝令之下。其所稽滯。雖甚可悶。目下事勢。誠如道臣所報。姑待朝家指揮之意。請分付。從之。
정조 4년 · 강
遞慶尙監司洪樂彬。
정조 4년 · 목
領議政金尙喆啓言。慶尙監司洪樂彬。聞方廢衙。凡有狀奏。輒以假都事擧行。本道事誠可悶。請今姑許遞。從之。
정조 4년 · 강
罷東萊府使李致中職。
정조 4년 · 목
領議政金尙喆啓言。今見東萊水使曺學臣狀啓。府使狀啓措辭。多有錯左之事矣。仍曰。今此漂人領來差倭。假稱曾前所無之名色。加數虛張。敢欲欺瞞之狀。誠極萬萬巧惡。守臣若於常時嚴飭。則豈有此前所未有之事乎。備局謄報。較諸水使謄報。亦多有疎漏之端。俱難免失職之責。府使罷黜。當該譯官。當初不善問情。致此改問情之擧。論其罪狀。不可汰去而止。令帥臣大張軍威。從重決棍後。狀聞之意。請分付。從之。敎以。東萊府使罷職不敍。
정조 4년 · 강
命未下直守令。當日辭朝。
정조 4년 · 목
領議政金尙喆啓言。畿邑守令。聞有未下直。而　陵幸隔日。請當日辭朝。從之。
정조 4년 · 강
命別餉庫別備留置者。着意擧行後狀聞。
정조 4년 · 목
領議政金尙喆啓言。卽見平安監司李徽之査報成册。則別餉庫記在木綿。以尺數之準不準。分三等報來矣。若其不準尺者。不能爲全匹之故。置而不用。將爲腐棄之物。事之無實。孰甚於此。或云以尺折價。趁今發賣。猶勝於空棄云。而如是區處之處。亦安知無其間奸弊。數多公貨。實狀如此。則其中不準尺者。連尺爲一疋。爲他日公家需用之元數。恐似得宜。此後道臣別備之留置該庫者。踏條以某年某等。定爲令甲。則庶爲日後食效之實政。出擧条分付道臣。請擧行後狀聞。從之。
정조 4년 · 강
校理姜忱啓請傳啓中處分。依初兪音施行。賜批。
정조 4년 · 목
忱啓言。日前府院傳啓中。有依啓者。而旋下勿爲施行之敎。王法不可以有屈有伸。成命不可以旋下旋收。此路一開。則罪惡之類。將有僥倖之心。臣以爲。依當初兪音施行好矣。批以。予豈得已而然哉。一則爲伸公議也。一則爲屬罪疑也。非不知事近顚倒。而如是處分。實有商量者。論思之地。不可無是言。隨事匡救。予甚嘉乃也。
정조 4년 · 강
正言李亮載上疏請朴天行刊削。賜批。
정조 4년 · 목
疏略曰。噫。彼削黜罪人洪樂純。奉朝賀之親叔。國家之大臣。則其處地何如。倚毗何如。而不思報效之道。惟懷竊弄之計。大作威福。物情之駭憤。固已久矣。判府事徐命膺。千億化身。附麗凶逆之罪。卽擧世之所共知也。斷以春秋之義。烏可以獨免於黨與之誅。而連啓纔一日。持平朴天行。遽然停止。此何擧也。臣謂朴天行。亟施刊削之典。以懲阿諛巽軟之態。批以。上件事。不可以一臺諫之言可否者。況有禁令乎。如此則有關後弊矣。次陳事。憲長避答。略諭之。與上件所請。又何其矛盾也。爾其勿辭察職。
정조 4년 · 강
勉副藥院都提調金尙喆。
정조 4년 · 목
敎曰。近者連日赴公。恐妨調疴。領議政藥院都提擧之任。今姑勉副。
정조 4년 · 강
召見左議政李溵于誠正閣。
정조 4년 · 목
予曰。今番 陵幸。卿當往否。溵曰。臣方以陪往爲計矣。予曰。卿之病。卽今則如何。溵曰。行步則僅得成樣。而腹脹則加減盈縮無常矣。予曰。卿之重卜。予意有在矣。溵曰。臣之屢試蔑效之地。特以簪履之舊。有此恩命。頂踵毛髮。皆非己有。沒此身報答國恩。常所耿耿於中。而中書重任。決難堪當。病且癃痼。此亦末由。卽今脚病。雖幸致身前席。而腹臍澎漲之症。飽滿牽引。或不省人事。又多當事顚錯之時。其爲症樣如此。上有領相。國事有恃。而何以備器使之末乎。伏望體念。以爲終始之恩。予曰。過矣。予曰。卿之腹脹之症。緣何而如此。溵曰。初則傷於水土。今則已成痼疾矣。進退無常。醫家亦無可爲。餘生無幾。報答無路矣。予曰。卿在時任。此後則可以頻見矣。溵曰。在職之時。可以入侍。區區下情。亦可以小塞戀結之忱矣。
정조 4년 · 목
敎曰。日前宣召。以臺批之未下。謂難進身起居。而今則臺批旣下。予亦方在調候中。戀卿之心。有倍常時。卿恙今則想不至難强。以公以私。何不一入見予乎。卿其入來承候。史官以此傳敎。往宣于奉朝賀。
정조 4년 · 목
敎曰。予爲卿慨慨咄咄。繼之以自愧予不知卿也。卿於出處行藏。當以大義二字。爲受用之符訣。卿之近日事。未知有何所執而何所據乎。命駕郊外。卿不欲陪扈者。私義重於公事而然乎。至於旗軍洗馬成命之下。亦將以卿之漫不知動。又未免闕却。此亦可謂國綱乎。以卿而自爲卿身之地如此。具僚何言。言之重複者。期卿之改圖也。然而復事牢執。則朝廷自有法綱。況如卿處地乎。到此恐難以官職待卿也。卿其諒之諒之。克念君臣之大防事。傳諭于徐領府事。敎曰。中樞府郞廳發牌。卽爲傳諭。
정조 4년 · 강
以李文源爲東萊府使。備薦也。
정조 4년 · 강
遞摠管愼爾復。
정조 4년 · 목
以蔡濟恭爲禮曹判書知春秋。金鍾秀爲同經筵。鄭弘淳爲內醫都提調。趙時俊爲慶尙監司。任璛爲通川郡守。金敍九爲海南縣監。以李★(土+甲)爲副摠管。
정조 4년 · 강
命會寧慶源開巿完畢。咨文撰出。轉致北京。